EELNÕU

**VIRU-NIGULA VALLAVOLIKOGU**

**OTSUS**

Viru-Nigula 25. jaanuar 2018 nr

**Viru-Nigula valla osa üldplaneeringute ülevaatamise algatamine**

Vabariigi Valitsuse 26.01.2017 määruse nr 22 „Aseri valla, Kunda linna ja Viru-Nigula valla osas haldusterritoriaalse korralduse ja Vabariigi Valitsuse 03.04.1995 määruse nr 159 „Eesti territooriumi haldusüksuse nimistu kinnitamine“ muutmine alusel moodustus 21.10.2017 Aseri valla, Kunda linna ja Viru-Nigula valla ühinemisel uus omavalitsusüksus Viru-Nigula vald, mis on ühinenud omavalitsusüksuste üldõigusjärglane.

Vastavalt Aseri valla, Kunda linna ja Viru-Nigula valla ühinemislepingule, mis on kinnitatud Aseri Vallavolikogu 22.12.20l6 otsusega nr 65, Kunda Linnavolikogu 21.12.2016 otsusega nr 41 ja Viru-Nigula Vallavolikogu 22.12.2016 otsusega nr 39, lähtutakse kuni haldusterritoriaalse korralduse muutmise tulemusena moodustunud Viru-Nigula valla põhimääruse vastuvõtmiseni kehtivast Viru-Nigula valla (registrikood 75010232) põhimäärusest.

Ühinemislepingu p 5.4 kohaselt Viru-Nigula valla arengukava, eelarvestrateegia ja eelarve vastuvõtmiseni ning uue üldplaneeringu kehtestamiseni kehtivad lepinguosaliste omavalitsusüksuste arengukavad, eelarvestrateegiad, eelarved ja üldplaneeringud. Lepinguosaliste üldplaneeringud kehtivad Viru-Nigula valla üldplaneeringu kehtestamiseni valla osa üldplaneeringutena.

Lähtudes eeltoodust ning võttes aluseks kohaliku omavalitsuse korralduse seaduse § 22 lõike 1 punkti 37 ja ehitusseadustiku ja planeerimisseaduse rakendamise seaduse § 5 lõike 11,

**Viru-Nigula Vallavolikogu otsustab:**

1. Algatada järgmiste Viru-Nigula valla osa üldplaneeringute ülevaatamine: Aseri valla üldplaneering (kehtestatud Aseri Vallavolikogu 26.05.1998 otsusega nr 125), Aseri valla osavalla planeering (kehtestatud Aseri Vallavolikogu 28.09.2004 otsusega nr 138), Kunda linna üldplaneering (kehtestatud Kunda Linnavolikogu 21.06.2001 määrusega nr 20) ja Viru-Nigula valla üldplaneering (kehtestatud Viru-Nigula Vallavolikogu 22.11.2007 määrusega nr 13).
2. Vallavalitsusel esitada üldplaneeringute ülevaatamise tulemused Vallavolikogule kinnitamiseks.
3. Otsus jõustub teatavakstegemisest.
4. Otsuse peale on õigus esitada vaie Viru-Nigula Vallavolikogule haldusmenetluse seaduses sätestatud alustel ja korras või esitada kaebus Tartu Halduskohtusse halduskohtumenetluse seadustikus sätestatud alustel ja korras 30 päeva jooksul alates käesoleva otsuse teada saamisest või päevast, millal asjast huvitatud isik pidi käesolevast otsusest teada saama.

Riho Kutsar

vallavolikogu esimees

**Seletuskiri Viru-Nigula Vallavolikogu otsuse „Viru-Nigula valla osa üldplaneeringute ülevaatamise algatamine“ juurde**

Üldplaneering on aluseks valla ehitustegevusele ja maakorraldusele, samuti detailplaneeringute koostamisele ja projekteerimistingimuste andmisele.

[Ehitusseadustiku ja planeerimisseaduse rakendamise seaduse](https://www.riigiteataja.ee/akt/115122016004?leiaKehtiv) (edaspidi EhSRS) § 5 kohaselt tuli kohalikel omavalitsustel vaadata üldplaneeringud üle hiljemalt 2018. aasta 1. jaanuariks. Selline oli seaduse sõnastus enne kui otsustati haldusterritoriaalse korralduse muutmine. 2017. a juunis võttis riigikogu vastu kohaliku omavalitsuse korralduse seaduse ja teiste haldusreformi elluviimisega seotud seaduste muutmise seaduse, millega muudeti EhSRS §-i 5. Muudatustega sätestati, et haldusreformi raames ühinenud kohalike omavalitsuste üldplaneeringud vaatab haldusterritoriaalse korralduse muutmise tulemusena moodustunud kohaliku omavalitsuse üksus üle hiljemalt **2018. aasta 1. juuliks** ([EhSRS § 5 lg 1](https://www.riigiteataja.ee/akt/104072017061)[1](https://www.riigiteataja.ee/akt/104072017061)). Edaspidi hakkab kehtestatud üldplaneeringu ülevaatamine toimuma iga viie aasta tagant. Üldplaneeringu ülevaatamise kokkuvõte tuleb esitada valdkonna eest vastutavale ministrile ehk riigihalduse ministrile vastavalt alates 1.01.2018 kehtiva planeerimisseaduse (PlanS) § 92 lg 1 kuue kuu jooksul üldplaneeringu ülevaatamisest arvates.

Vastavalt PlanS § 92 lg 2 selgitatakse üldplaneeringu ülevaatamisega välja ja vaadatakse üle:  
1) planeeringukohase arengu tulemused ja planeeringu edasise elluviimise võimalused;  
2) planeeringu vastavus käesoleva seaduse eesmärgile;  
3) planeeringu elluviimisel ilmnenud olulised mõjud majanduslikule, sotsiaalsele, kultuurilisele ja looduskeskkonnale ning oluliste negatiivsete mõjude vähendamise tingimused;  
4) planeeringutest ja õigusaktidest tulenevate muudatuste planeeringusse tegemise vajadus;  
5) kehtivad detailplaneeringud, et tagada nende vastavus üldplaneeringule, ning vajaduse korral algatatakse nende muutmise või kehtetuks tunnistamise menetlus;  
6) muud planeeringu elluviimisega seotud olulised küsimused.